নাবালিকাকে ধর্ষণ করে খুন
মৃত্যুদণ্ডের পুনর্বিবেচনার আর্জি
খারিজ করে দিল সুপ্রিম কোর্ট
নয়াদিল্লি, ৭ নভেম্বর (পিটিআই): আর্জি খারিজ। কোয়েম্বাটুরে নাবালিকা শিশুকন্যাকে ধর্ষণ করে খুনের মামলায় দোষী মনোহরণের মৃত্যুদণ্ডই বহাল রাখল সুপ্রিম কোর্ট। বিচারপতিদের বেঞ্চ জানিয়েছে, রায় পুনর্বিবেচনার কোনও জায়গাই নেই।
ঘটনাটি ২০১০ সালের ২৯ অক্টোবরের। স্কুল যাওয়ার পথে এক নাবালিকা ও তার নাবালক ভাইকে অপহরণ করে মনোহরণ ও তার সঙ্গী মোহনকৃষ্ণণ। প্রথমে তারা দুই ভাই-বোনের হাত বেঁধে দেয় এবং নাবালিকাকে গণধর্ষণ করে। তারপর বিষ খাইয়ে দেয়। এরপরেও ভাই-বোন মারা না যাওয়াতে পরমবিকুলাম-আক্ষিয়ার প্রকল্পের ক্যানালে হাত বাঁধা অবস্থাতেই তাদের ফেলে দেয় মনোহরণ ও মোহনকৃষ্ণণ। মৃত্যু হয় ভাই-বোনের। মামলাটি প্রথমে নিম্ন আদালত এবং পরে মাদ্রাজ হাইকোর্টে গেলে বিচারপতিরা ঘটনাটিকে ‘বিরলের মধ্যে বিরলতম’ আখ্যা দেন। এবং অভিযুক্ত দু’জনকে দোষী সাব্যস্ত করে মৃত্যুদণ্ডের সাজা শোনায় আদালত।
সেই রায়ের বিরোধিতা করে মনোহরণ ও মোহনকৃষ্ণণ সুপ্রিম কোর্টে যায়। গত ১ আগস্ট সেই মামলা উঠলে শীর্ষ আদালতও মাদ্রাজ হাইকোর্টের রায় বহাল রাখে। তারপর রায় পুনর্বিবেচনার আর্জি জানিয়ে ফের সুপ্রিম কোর্টে আবেদন জানায় মনোহরণ ও মোহনকৃষ্ণণ। ঘটনাটিকে ‘ঠান্ডা মাথায় খুন’ আখ্যা দিয়ে বৃহস্পতিবার সেই আর্জি খারিজ করে দিয়েছে সুপ্রিম কোর্টের তিন সদস্যের বেঞ্চ। বিচারপতি আর এফ নরিম্যানের নেতৃত্বাধীন বেঞ্চ জানিয়েছে, রায় পুনর্বিবেচনার কোনও জায়গাই নেই। বিচারপতি নরিম্যান ও সূর্য কান্ত পুনর্বিবেচনার আর্জি খারিজ করে দিলেও ভিন্ন মত পোষণ করেন বিচারপতি খান্না। কিন্তু, সংখ্যাগরিষ্ঠতার বিচারে ২-১ রায়ে খারিজ হয়ে যায় মনোহরণের আবেদন। প্রসঙ্গত, বিচার চলাকালীন এক সংঘর্ষে মারা যায় মোহনকৃষ্ণণ।